ബൈക്കില് കറങ്ങി നടന്ന് മാല പൊട്ടിക്കുന്ന, പെണ്കുട്ടി ഉള്പ്പെട്ട മോഷണസംഘം പിടിയില് കായങ്കുളം: ബൈക്കില് കറങ്ങി നടന്ന് മാല പൊട്ടിക്കുന്ന മൂന്നംഗ മോഷണ സംഘത്തെ പോലീസ് പിടികൂടി. കായംകുളം പത്തിയൂര് വേലിത്തറ വടക്കവീട്ടില് അന്വര്ഷാ 22 കോട്ടയം കൂട്ടിക്കല് ഏന്തയാര് ചാനക്കുടി വീട്ടില് ആതിര 24 കരുനാഗപ്പള്ളി താഴവ കടത്തൂര് ഹരികൃഷ്ണന് ഭവനത്തില് ജയകൃഷ്ണന് 19 എന്നിവരാണ് പിടിയിലായത്. കായംകുളം മേനാംപള്ളി മെഴുവേലത്ത് സജിത്ത് ഭവനത്തില് സജീവിന്റെ ഭാര്യ ലളിതയുടെ മാല അപഹരിച്ച കേസിലാണ് ആണ് സംഘം പിടിയിലായത്. തിരുവല്ലയില് നിന്നും മോഷ്ടിച്ച സ്കൂട്ടറില് കായംകുളത്തെത്തിയ അന്വര്ഷായും ആതിരയും പല സ്ഥലങ്ങളിലും കറങ്ങി നടന്ന ശേഷം അന്ന് രാത്രി കായംകുളത്ത് തങ്ങി. പിറ്റേദിവസമാണ് ലളിതയുടെ മാല പൊട്ടിച്ചത്. തുടര്ന്ന് സ്കൂട്ടര് കൃഷ്ണപുരം ഭാഗത്ത് ഉപേക്ഷിച്ച ശേഷം മൂന്നാര്, ബാംഗ്ലൂര് തുടങ്ങിയ സ്ഥലങ്ങളില് ഒളിവില് കഴിഞ്ഞ പ്രതികള് എറണാകുളത്തെത്തി. അവിടെ വച്ചാണ് പോലീസിന്റെ പിടിയിലാകുന്നത്. പ്രതികള് പൊട്ടിച്ച മാല വില്ക്കാന് സഹായിച്ച മൂന്നാം പ്രതി ജയകൃഷ്ണന്റെ ഫോണാണ് ഒന്നാം പ്രതിയായ അന്വര്ഷാ ഉപയോഗിച്ചു കൊണ്ടിരുന്നത്. സി.സി.ടി.വി ദൃശ്യങ്ങളും മൊബൈല് ഫോണും കേന്ദ്രീകരിച്ചു നടത്തിയ അന്വേഷണത്തിന് ഒടുവിലാണ് പ്രതികള് പോലീസിന്റെ വലയിലായത്. ബാംഗ്ലൂരില് സമാനരീതിയിലുള്ള മോഷണം നടത്തിയതായും ചോദ്യം ചെയ്യലില് പ്രതികള് സമ്മതിച്ചു. എഴുപത് വയസ്സുളള വിരുദമ്മാള് എന്ന വൃദ്ധയുടെ ഒമ്ബത് പവന് തൂക്കം വരുന്ന സ്വര്ണമാല പൊട്ടിച്ചെടുത്തതായി പ്രതികള് പോലീസിനോട് സമ്മതിച്ചിട്ടുണ്ട്. കായംകുളം സി.ഐ. മുഹമ്മദ് ഷാഫിയുടെ നേതൃത്വത്തില് എസ്.ഐ. ആനന്ദ് കൃഷ്ണന്, എ.എസ്.ഐ. ഉദയകുമാര് എന്നിവരുടെ നേതൃത്വത്തിലുള്ള സംഘമാണ് പ്രതികളെ അറസ്റ്റ് ചെയ്തത്. കോടതിയില് ഹാജരാക്കിയ പ്രതികളെ ജ്യുഡീഷ്യല് കസ്റ്റഡിയില് റിമാന്റ് ചെയ്തു.